*VIII Surukonferenssi 21.–22.4.2016, Tampere, Tampereen yliopisto, Päätalo, Kalevantie 4*

*Lehdistötiedote 22.2.2016*

**Surun monenlaiset muodot**

Konferenssin tavoitteena on lisätä tietoutta surusta ja surevan tukemisesta sekä tuoda esille suomalaista kuolemaan liittyvää tutkimustietoa. Konferenssin kautta halutaan tarjota läheisensä menettäneille ja surevia työssään kohtaaville mahdollisuus vuorovaikutukseen. Mukana ovat myös ihmiset, joille kuolema ja suremista edesauttavat palvelut, etenkin surevan tukeminen, ovat jo itsessään työ ja ammatti. Surukonferenssi järjestetään kahdeksannen kerran.

Konferenssin avaa psykologian tohtori traumapsykoterapeutti (VET), työnohjaaja **Eija Palosaari luennolla pitkittyneestä surusta.** Joskus surijan reaktiot menetykseen eivät noudatakaan tutuksi tulleita, automaattisesti eteneviä toipumisprosessin vaiheita. Eteenpäin pääseminen saattaa tuntua melkein mahdottomalta eikä aikakaan paranna haavoja. Mietitään jo diagnooseja. Palosaari luo esityksessään lyhyen katsauksen muutamiin pitkittyneen surun tekijöihin, joiden merkitystä käytännön kokemus näyttää vahvistavan.

YTT, psykoterapeutti (VET) ja työnohjaaja **Asta Suomi käsittelee erilaisia terapioita surevan tukena.** Eri terapiasuuntaukset ovat rakentaneet työtapoja surun tunnistamiseen, surun kanssa elämiseen ja suruprosessien yksilölliseen työstämiseen. Suomi käsittelee luennossaan havainnollisesti lyhyt/ ja pitkäkestoisen terapian työtapoja surevan kohtaamisessa. Samalla tarkastellaan surukokemuksen paikkaa surevan elämänhistorian kontekstissa.

Konferenssin päättää kirjailija, toimittaja **Arja Sihvola aiheella ”Surevakin voi nauraa”.** Suruprosessinkin aikana ihminen kokee erilaisia tunteita, jotka ympäristön ja myös surevan itsensä voi olla vaikea kohdata.

Koko päivien ohjelma ja kaikki esiintyjät: [www.surut.fi](http://www.surut.fi)/ohjelma.html, Twitter: @surukonferenssi

Mediayhteyshenkilö: Ilona Pajari, ilona.pajari(at)jyu.fi

Konferenssin järjestävät Huoma - Henkirikoksen uhrien läheiset ry, KÄPY- Lapsikuolemaperheet ry, Suomalaisen Kuolemantutkimuksen Seura ry, Suomen Mielenterveysseura, Suomen nuoret lesket ry ja Tampereen yliopiston Terveystieteiden yksikkö.